Trimmisteri

Trimmisteri è un cumuni di 20.386 abbitanti dâ pruvincia di Catania.

È misu a novi chilòmitri di Catania, nta li pinnici miridiunali di l’Etna, a 450 metri supra lu liveddu dô mari.

Accussì comu àutri cumuna etnei, Trimmisteri nta st’ùrtimi 20 anni è assai crisciutu di nùmmira di abbitanti e di difici pi causanza di lu spustamentu versu d’iddu di migghiara di cristiani di la citati di Catania. 

Lu stissu tirritoriu di lu cumuni di Trimmisteri, è junciutu cu lu tirritoriu di Catania e nun si distingui cchiù unni finisci unu e ncumincia l’àutru.

Orìggini di lu nomu

Supra a l’urìggini di lu nnomu ci sunnu dui vuci: una dici ca ni veni di “tri mustera”, zoè tri parmenti, mentri n’àutra vuci dici ca ni veni di “tri munasteri”. 

Nta nu ducumentu di lu 1198 sarvatu nni “le Biblioteche riunite Civica e Ursino
Recupero di Catania”, risalenti pirciò a l’èbbica nurmanna, s’attrova pi la prima vota nnuminatu stu paisi cu lu nnomu “Tria Monasteria". Ntô 1352 nta n’àutra pirgamena veni nnicatu cu lu nnomu "Trium misteriorum".

Storia  

A l’ebbica di la “Corti Spagnola”, lu re Fulippu IV, p’aggiustari li finanzi di la curona, detti a vìnniri beni di lu dimaniu reggiu ca avìa nta Sicilia; nzèmula a lu pussidimentu, a cu accattava, vinìa datu macari nu tìtulu nubbiliari di prìncipi e di marchisi.

Ntô 1645, Trimmisteri, nzèmula a àutri casali, fu vinnutu a lu ginuvisi, Giuvanni Andria Massa.

Ntô 1646 chistu ci lu vinnìu a Petru De Gregorio Buglio, ca divintau duca di Trimmisteri. 

Ntô 1652 Catania s’accattò lu casali, ma fu custretta a cirillu n'àutra vota doppu na picca.

Lu centru di Trimmisteri addivintò cumuni cu la rifurma burbònica dô 1817.

Lu centru dô paìsi fu duramenti curpitu di l’eruzzioni di lu 1381 e di chidda dô 1444; n’àutra catàstrufi pi causanza di tirrimotu ci fù ntô 1542 e ntô 1575 ci arrivò la pesti, ca  mpistò tuttu lu tirritoriu catanisi.

Ntô rivelu (cinzimentu) dô 1602 l’abbitanti èranu 1400. Eppi tra 30 e 90 morti ntô tirrimotu dô 1693.

 Tradizzioni 

 4 dicèmmuru, Festa 'rî Santa Barbara, festa 'râ Patrona.

Catigurìa:Cumuni dâ pruvincia di Catania